M. Sabolová, poslankyňa: (2009-12-01):
Chcem len povedať, že tento zákon je obídením koncepcie, ktorá bola schválená 30. septembra. Už tam ministerstvo, a teda aj pán minister, ak bol predkladateľ vo vláde, hovoril o procesných rizikách takéhoto zlučovania, kde priamo z materiálu vyberám jeden odsek. Na základe súčasnej úrovne poznania informačných systémov zlučovaných poisťovní a dynamiky externého a interného prostredia, v ktorom Všeobecná zdravotná poisťovňa pôsobí, sa môžu vyskytnúť riziká, ktoré môžu negatívne vplývať na realizáciu procesu zlúčenia. Predovšetkým je predpokladaná náročnosť analytických činností a veľké nároky na ľudské zdroje. Toto bol už predpoklad rizika, ktoré pri zlučovaní minister jednak aj v januári naznačil, ako to tu zaznelo v predchádzajúcej rozprave, ale aj priamo v tomto materiáli. Neviem, či si myslí, že ak tento materiál obídeme a pôjdeme inou cestou zmenou zákona, vyhneme sa týmto rizikám. Ja si to ale nemyslím a myslím, že tie riziká tu sú, budú a možno budú ešte väčšie, ako ich očakávame, nakoľko neexistuje podrobný analytický materiál. A druhá moja poznámka je k článku II zákon o zdravotnom poistení, kde je zavádzajúca dôvodová správa, že my robíme nejaký veľký pokrok, lebo zvyšujeme percento za poistencov štátu zo 4 % na 4,78. Pýtam sa vás, pán minister, kde je vaše programové vyhlásenie, vašej vlády, vašej strany SMER, vašich predstaviteľov, keď ste hovorili, že do konca volebného obdobia navýšite odvody za poistencov štátu na 5 %. Dnes je zrejme posledná Národná rada, keď sa vôbec budú prijímať nejaké vážne legislatívne normy, pretože to vidíme aj na rokovaní tohto pléna, aj na tom, akým spôsobom ste dnes, alebo tento parlament stiahol z rokovania množstvo zákonov. Preto sa pýtam, či aj pri vyhodnocovaní plnenia programového vyhlásenia budete takí struční, takí razantní a takí odvážne až humorní, ako ste boli v záverečnom slove pri skrátenom konaní, pretože vy síce hovoríte, že vo finančnom efekte bude tých prostriedkov v poisťovniach viac. Ale ak my znížime percento zo 4,9 na 4,78 rok 2009 a rok 2010, postihneme poisťovne, ktoré nebudú mať garanciu, že ich štát bude dotovať. Tých 65 miliónov korún potrebuje Všeobecná poisťovňa práve na to, aby dlh, ktorý potrebuje vykryť zo zníženého koeficientu, sa naplnil. Pýtam sa, pán minister, pretože v dôvodovej správe hovoríte, že nebolo možné upraviť tento koeficient pri schvaľovaní rozpočtu, pýtam sa prečo nie? Veď návrh zákona mohol ísť v súlade so štátnym rozpočtom na rok 2010. Už vtedy by sme občanom Slovenskej republiky ukázali, že nejdeme zvyšovať alebo znižovať percento za neaktívnych poistencov, a preto by som bola očakávala minimálne v dôvodovej správe zdôvodnenie, že vy celé štyri roky vládnete len na rok, lebo v prvom roku vládnutia ste navýšili koeficient na 4,25 len na jeden rok, nie na dobu neurčitú, aby ste vytvorili stabilné prostredie. Ako chcete sanovať zdravotníctvo, ak nevytvoríte stabilné prostredie pre všetkých poskytovateľov, pre všetky zdravotnícke zariadenia? Presne dnes, tak ako boli zverejnené zariadenia, ktorým poskytnete štátnu dotáciu, hoc len návratnú, sa nimi stali všetky štátne zariadenia. Žiadne neštátne zariadenie. Prečo vytvárame nerovnaké podmienky pre poskytovateľov pre ústavnú starostlivosť, a tým aj pre pacientov? Je to správna cesta vašej sociálnej politiky? Je veľmi málo napísať do zákona, že je niečo sociálne a bude hovoriť o sociálnej stabilite, ale všetky kroky tejto vlády svedčia o tom, že je to socialistická stabilita a socialistické kroky tejto vlády. Tento návrh zákona Kresťanskodemokratické hnutie nepodporí. Ďakujem pekne.